Метеорологиялык станция
Метеорологиялык станция – атмосферага жана жер бетине үзгүлтүксүз байкоо жүргүзүп туруучу илимий мекеме. Негизинен метеорологиялык элементтерди, ар кандай кубулуштардын белгилеринин бир убакта өзгөрүшүн (башталышын, бүтүшүн, аракетин) изилдейт. Биринчи станция 18-кылымда ишке киргизилген. Петербургда Башкы физикалык обсерватория ачылгандан кийин (1849) Метеорологиялык станциялар бирдиктүү жетекчиликке ээ болгон. Байкоо жүргүзүүнүн жалпы программасы түзүлгөн. Станциянын курамына метеорологиялык аянтча (термометри, гидрометри бар психрометр будкасы, шамалдын ылдамдыгын, багытын, күчүн өлчөөчү аспап, жаан-чачын өлчөгүч жана топурак термометри ж. б.), кызмат үйү (барометр, көчүрмө аспаптар, маалымат жыйынтыктоо бөлүмү бар) кирген. Байкоо жүргүзүү иштери атайын программа боюнча 3 же 6 саатта, кээде саат сайын, 10 мүнөттүн ичинде жүргүзүлүп турат. Маалыматтар шарттуу белгилер (код) менен сандык маалымат түрүндө тийиштүү жерге (аба ырайы бюросуна, авиаметеостанцияга) жиберилет. Станциядан алынган маалыматтар аба ырайы боюнча прогноз түзүүдө колдонулат. 
Терминдер жана түшүнүктөр

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7